Hans Kristian Skibby (DD), 2024-11-28:
Jeg vil egentlig gerne knytte et par ord til det lovforslag, som vi behandler nu her.
Det drejer sig om nogle af de sidste sværdslag, der bliver i forhold til den nye vejafgiftslov med nye afgifter på godsbefordring her i Danmark.
Grunden til, at vi har tre lovbehandlinger, både første, anden og tredje, er ikke kun, at det skal ligne et auktionshus her i Folketinget, det er også, at vi har mulighed for at stille spørgsmål og få svar.
Og man har også som politiker faktisk mulighed for at blive klogere.
For hvis man kigger på de konsekvenser, der i hvert fald er på den korte bane i forhold til de her nye ret voluminøse afgifter på godskørsel og befordring her i Danmark, altså af nødvendighedskørsler, er de jo af en omfattende karakter.
Det er jo en regning, hvor man i 2030 forventer, at der vil være et ekstra provenu på 850 mio. kr. til staten, og allerede her fra 2025 forventer man 350 mio. kr.
Der er folk, der skal kontrollere, og der er nogle revisorer, der skal kigge på det, der er nogle, der skal lave edb-programmer, og der er nogle, der skal lave tekniske løsninger osv., og det løber jo op.
Vi er i Danmarksdemokraterne udmærket klar over, at det er en del af den grønne fond, det er en aftale, som en række partier her i Folketinget har indgået, og vi er jo ikke et af dem.
Men det ændrer ikke på, at når vi nu om lidt stemmer om den her lov, vil der på den korte bane, allerede til næste år, være næsten 11.000 km vejnet i Danmark, der vil være omfattet af den her nye afgift.
Det er statsveje, og det er en række kommunale veje, og det er også nogle af de her omtalte miljøzoner.
Hvis man så kigger på, hvad der sker løbende, kan man se, at der i 2027 vil være omkring 75.000 km vejnet i Danmark, der er omfattet af den her nye afgift.
Jeg har ikke lagt skjul på, at jeg selv har en fortid inden for transportbranchen, og derfor interesserer det mig utrolig meget.
Men det gør det så sandelig også, når jeg er skatteordfører, for jeg synes, det er besynderligt – og vi har haft flere forhandlinger omkring det – al den stund den effektueres allerede nu her fra den 1. januar, og 97 pct. af vores lastbilbranche har ikke skyggen af chance for at omstille deres lastbiler til at komme under og dermed undgå de her nye afgifter.
Der findes simpelt hen ikke materiel nok til at omstille vognparken.
Der findes heller ikke nok kildefinansiering, for likviditeten er ikke belagt med guld og alt muligt andet hos de danske vognmænd, så der er simpelt hen ikke mulighed for at gøre det, heller ikke på den korte bane.
Derfor har vi i Danmarksdemokraterne sagt fra starten af, at skal man indføre de modeller, skal det være i et tempo, hvor branchen kan følge med, og hvor branchen har en mulighed for at tilpasse sig.
Det har den desværre ikke.
Om så en vognmand vandt i lotto og kunne købe en ny lastbil kontant med eldrift og hele moletjavsen, ville han stadig væk ikke kunne få den leveret.
Men én ting, han kan være sikker på, er, at kunderne kommer til at betale, for ellers går vognmanden konkurs.
Og han kan også være sikker på, at han kommer til at vente længe på at få leveret de nye ellastbiler, for produktionen kan slet ikke følge med den form for efterspørgsel.
Vi ved udmærket, at det ikke har den helt store chance, men omvendt synes vi, det er rimeligt, at vi også tager diskussionen om det.